

VLADA REPUBLIKE HRVATSKE

Zagreb, 27. veljače 2020.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo hrvatskih branitelja |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog zaključka o davanju prethodne suglasnosti predstavniku Vlade Republike Hrvatske za prihvaćanje amandmana drugih predlagatelja na Konačni prijedlog zakona o proglašenju Vukovara mjestom posebnog domovinskog pijeteta |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

Na temelju članka 31. stavka 3. Zakona o Vladi Republike Hrvatske (Narodne novine, br. 150/11, 119/14, 93/16 i 116/18), Vlada Republike Hrvatske je na sjednici održanoj ----------------2020. godine donijela

**Z A K L J U Č A K**

Daje se prethodna suglasnost predstavniku Vlade Republike Hrvatske za djelomično prihvaćanje amandmana zastupnika Hrvatskog sabora prof. dr. sc. Miroslava Tuđmana, od 19. veljače 2020., i to za:

* amandman I. na članak 24. stavak 1. Konačnog prijedloga zakona o proglašenju Vukovara mjestom posebnog domovinskog pijeteta, u izmijenjenom obliku tako da glasi:

„Članak 24. stavak 1. mijenja se i glasi:

(1) Vijeće, u suradnji s tijelom državne uprave nadležnim za znanost i obrazovanje, tijelom državne uprave nadležnim za kulturu, Hrvatskim institutom za povijest, Hrvatskim memorijalno-dokumentacijskim centrom Domovinskog rata, Institutom društvenih znanosti Ivo Pilar i Javnom ustanovom „Memorijalni centar Domovinskog rata Vukovar“ potiče znanstveno-istraživačke aktivnosti te izdavaštvo i memorijale s ciljem očuvanja, istraživanja te promicanja istine o Domovinskom ratu i povijesnog sjećanja na ulogu Vukovara u obrani i stvaranju Republike Hrvatske.“

* amandman II. na članak 26. Konačnog prijedloga zakona o proglašenju Vukovara mjestom posebnog domovinskog pijeteta, u izmijenjenom obliku tako da glasi:

„Članak 26. stavak 1. mijenja se i glasi:

(1) Sredstva za provedbu ovoga Zakona osiguravaju se u državnom proračunu Republike Hrvatske, na poziciji Ministarstva, tijela državne uprave nadležnog za znanost i obrazovanje i tijela državne uprave nadležnog za kulturu te proračunu jedinica lokalne i područne (regionalne) samouprave, ako drukčije nije propisano ovim Zakonom.“

Klasa:

Urbroj:

Zagreb,

GLAVNA TAJNICA PREDSJEDNIK

Andreja Gabrijel mr. sc. Andrej Plenković

**OBRAZLOŽENJE**

Na 16. sjednici Hrvatskog sabora na raspravi održanoj 20. veljače 2020 godine, o Konačnom prijedlogu zakona o proglašenju Vukovara mjestom posebnog domovinskog pijeteta, drugo čitanje, P.Z.E. br. 808, prof. dr. sc. Miroslav Tuđman, zastupnik Hrvatskog sabora podnio je amandmane na članak 24. i 26. Konačnog prijedloga zakona o proglašenju Vukovara mjestom posebnog domovinskog pijeteta.

Amandman 1. odnosi se na članak 24. stavak 1. te je predloženo da se doda da Vijeće za domovinski pijetet, mir i razvoj u svezi poticanja znanstveno-istraživačke djelatnosti surađuje i s Ministarstvom kulture.

Amandman je djelomično prihvaćen, u izmijenjenom obliku na način da je nomotehnički usklađen s ostatkom Zakona.

Amandman II. se odnosi na članak 26. te je predloženo da se doda novi stavak 2. koji glasi:

„Sredstva za provođenje aktivnosti iz članka 24. stavka 1. ovoga Zakona osiguravaju se u državnom proračunu Republike Hrvatske, na pozicijama ministarstva nadležnog za znanost i obrazovanje i ministarstva nadležnog za kulturu te proračunu jedinica lokalne i područne (regionalne) samouprave, ako drukčije nije propisano ovim Zakonom.

Dosadašnji stavak 2. postaje stavak 3.“

Amandman je djelomično prihvaćen, u izmijenjenom obliku na način da je nomotehnički usklađen s ostatkom Zakona. Odnosno, navedeni prijedlog je uvršten u postojeći stavak 1. članka 26.